ཁོ་བོ་ནི་བུ་ཕྲུག་ཡག་པོ་ཞིག་མ་ཡིན།མ་གཞི་ཕ་ལ་དགའ་པོ་ཡོད་པ་དང་།ལྷར་པར་དུ་སོ་སོར་ཕྲུ་གུ་བྱུང་བ་ནས་བཟུང་ཕ་མར་གུས་བཀུར་དང་བཀའ་དྲིན་ཚོར་ཤེས་དྲག་པོ་སྐྱེས་མོད།ལུས་རྒྱལ་ཁབ་ལ་བདག་པས་ན་ནིང་སྨན་ཁང་ནས་ཐོན་པའི་རྗེས་ལ་ཁོང་གི་ལུས་གཟུགས་ཐང་མ་ཡོད་ཤག་བྱས་པ་ལས་བཀྲ་མི་ཤིས་པའི་གནས་ཚུལ་མགྱོགས་པོ་དེ་ལྟ་ཡོང་གི་རེད་སྙམ་པ་མ་བྱུང་ལ།ད་དུང་བསམ་ཡས་སུ་གནས་ལན་ལ་ཐེངས་གཅིག་ཁྲིད་རྒྱུའི་ཁ་ཆད་ཡོད་པ་དང་དབྱར་ཁ་ལྷ་སར་ཡོང་རྒྱུའི་རེ་བ་ཡོད་པས་དེ་ལྟའི་རེ་བ་དང་མ་ཤེས་པའི་ངང་མཐའ་མཇུག་གི་ངོ་འཕྲད་ཙམ་མ་ཐོབ།དེ་བས་བློ་ཕམ་པ་ཞིག་ལ་ཕ་ཡུལ་དུ་ཨ་མར་མིག་ལྟ་བར་འགྲོ་སྐབས་ལྷ་སར་ཚལ་རིགས་གཞན་དག་ཙམ་མ་ཟད་ད་དུང་ཞོག་ཁོག་གསར་པ་ཡང་ཁྲོམ་ལ་ཐོན་ནས་གང་འཚམ་སོང་ནའང་དེ་གར་ས་ཞིང་བཏབ་ཚར་མེད་པ་དང་།ན་ནིང་སྟོན་ཁ་བསྐམས་པའི་སྔོ་ཚལ་བཙོས་ཏེ་ཚལ་བཟོ་བཞིན་འདུག་པས་ལོ་གསར་པའི་ཟས་གསར་པ་ཞལ་གང་ཙམ་ཡང་འབུལ་མ་ཐུབ་གོང་ཕེབས་དགོས་བྱུང་བར་ནོངས་འགྱོད་ཚད་ལས་འདས་པ་སྐྱེས་པ་དང་།རང་སེམས་རྡོ་ལས་གྲུབ་བམ་སྙམ་རང་གིས་རང་ལ་ཁོང་ཁྲོ་སྐྱེད།རྗེས་འཇུག་གི་དམིགས་འབེན་ནི་མུན་ནག་མདའ་འཕེལ་ཙམ་ལས་དེའི་འབྲས་བུ་སུ་ལ་བདག་དང་སུའི་རྗེས་སུ་འགྲོ་ཡི་ཡོད་མིན་སུས་ཀྱང་མཐོང་དུ་མེད་ནའང་དེ་ནི་ནང་པ་སངས་རྒྱས་པ་ཞིག་ལ་མཚོན་ན་མཐའ་མའི་རེ་བ་དང་སེམས་གསོ་འབའ་ཞིག་ཡིན་ལ་དེ་ནི་གསོན་པོར་གནས་སྐབས་ཀྱི་ཁ་གསབ་དང་།ཐག་རིང་གི་རེ་སྨོན་དང་ལམ་རྒྱགས་ཡིན་པས་ཁོ་བོ་ཡང་དེའི་སྨོན་ལམ་དང་འབྲས་བུ་ལ་ཡིད་ཆེས་མོད།འོན་ཀྱང་རྗེས་འཇུག་སྒྲུབ་བཞིན་བསམ་ཚུལ་གཞན་ཞིག་གཟུགས་དང་གྲིབ་མ་བཞིན་སེམས་དང་མཉམ་དུ་གནས་པ་ནི་གལ་ཏེ་འཚོ་བཞུགས་སྐབས་ད་ལྟའི་གཏོང་ཕོད་ཀྱི་ཕྱེད་ཀ་ཙམ་ལ་བརྟེན་ནས་ཕ་མཉེས་པར་བྱས་ཡོད་ན་ཅི་མ་རུང་སྙམ།